C 349/164
MT
Il-Ġurnal Uffiċjali tal-Unjoni Ewropea
29.9.2023
3.5.
Il-KESE jemmen li l-esperjenza reċenti tenfasizza wkoll l-importanza li jiġi organizzat it-trasferiment ta’ bank f’diffikultà għal bank ieħor kif suppost fi żmien qasir ħafna.
Għalhekk huwa importanti li jiġi żgurat li l-qafas regolatorju jipprovdi l-kundizzjonijiet it-tajba għal trasferimenti bħal dawn, peress li dawn jeħtieġ li jsiru mingħajr ma jgħaddu mill-proċeduri tas-soltu ta’ diliġenza dovuta u l-implikazzjonijiet tat-tranżazzjoni huma enormi u inċerti.
Barra minn hekk, l-esperjenza miksuba s’issa wriet li hemm bżonn ta’ reġim speċjali ġenerali meta jiġi akkwistat bank li jkun għaddej minn riżoluzzjoni, li jiffaċilita l-integrazzjoni tal-bank fil-grupp il-ġdid bl-aktar mod effiċjenti.
3.6.
L-integrazzjoni u l-ġestjoni ta’ bank riżolt huwa proċess kumpless u l-passi u r-rekwiżiti regolatorji jeħtieġ li jiġu ssemplifikati.
L-awtoritajiet differenti involuti jridu jkunu jistgħu jikkoordinaw b’mod adegwat ir-rwoli rispettivi tagħhom fi ħdan il-proċessi regolatorji jew fil-proċeduri ta’ approvazzjoni aċċellerati tal-miżuri ta’ ġestjoni tal-kriżijiet.
Barra minn hekk, huwa essenzjali li jiġi żgurat li tali trasferimenti jistgħu jseħħu wkoll bejn il-fruntieri fl-UE, kull meta jkun meħtieġ.
3.7.
Il-KESE japprezza li l-Kummissjoni estendiet il-protezzjoni tal-iskemi ta’ garanzija tad-depożiti għad-depożiti tal-awtoritajiet pubbliċi, kif ukoll il-fatt li l-Kummissjoni qed taħdem lejn armonizzazzjoni msaħħa tal-għodod għall-protezzjoni tad-depożiti fl-UE kollha.
Billi tipproteġi kemm lill-faddala privati kif ukoll pubbliċi u lid-depożitanti fil-livell tal-konsumatur f’każ ta’ falliment ta’ bank, l-assigurazzjoni tad-depożiti timminimizza r-riskju ta’ rilokazzjoni tad-depożiti u ttaffi r-riskju ta’ kontaġju.
Il-KESE jqis li din l-assigurazzjoni tad-depożiti għandha tiġi aġġustata f’ċerti każijiet sabiex jitqiesu d-depożitanti f’sitwazzjoni ekonomika fraġli bħall-persuni b’diżabilità jew il-persuni b’mard fit-tul.
Peress li l-Fondi ta’ Assigurazzjoni tad-Depożiti ffinanzjati u organizzati b’mod adegwat huma fundamentali, l-armonizzazzjoni msaħħa proposta mill-Kummissjoni ċertament se tkun ta’ benefiċċju.
3.8.
Il-KESE jinnota li wieħed mill-objettivi ewlenin tal-proposta tal-Kummissjoni huwa li jitwessa’ l-kamp ta’ applikazzjoni tar-riżoluzzjoni, jekk din is-soluzzjoni titqies bħala konformi mal-“interess pubbliku”.
Il-likwidazzjoni tista’ sseħħ biss jekk: (i) tista’ tissodisfa – b’mod aktar effettiv mir-riżoluzzjoni – l-objettivi li d-Direttiva dwar l-Irkupru u r-Riżoluzzjoni tal-Banek tistabbilixxi għar-riżoluzzjoni nnifisha; u (ii) ma jkunx hemm bżonn li jintużaw fondi pubbliċi.
3.9.
Il-KESE jifhem bis-sħiħ l-approċċ tal-Kummissjoni, ir-raġunament regolatorju u l-objettivi fit-tul tagħha.
Fl-istess waqt, il-KESE jiġbed l-attenzjoni għall-ħtieġa ta’ approċċ prammatiku – kif urew il-kriżijiet bankarji tal-Istati Uniti dan l-aħħar – rigward l-approċċ regolatorju, l-għażla tal-aktar għodod effettivi disponibbli, l-implikazzjonijiet prattiċi tal-azzjonijiet meħuda; il-kooperazzjoni meħtieġa bejn il-partijiet interessati; il-ħeffa tal-eżekuzzjoni, u finalment, ir-riżorsi finanzjarji għall-użu fl-implimentazzjoni tas-soluzzjonijiet magħżula għall-ġestjoni tal-kriżijiet.
3.10.
Il-KESE jemmen li r-riżoluzzjoni mhux dejjem tkun l-aktar soluzzjoni konvenjenti għall-protezzjoni sħiħa tal-ekosistemi ekonomiċi li fihom jopera bank f’diffikultà, speċjalment bank ta’ daqs żgħir jew medju.
Ta’ min jinnota li, f’dak li għandu x’jaqsam ma’ banek żgħar u ta’ daqs medju, ir-riżoluzzjoni tista’ fil-fatt tkun aktar għalja minn forom oħra ta’ intervent, speċjalment fil-livell lokali – ħafna drabi limitat – fejn jopera l-bank.
F’dan ir-rigward, il-KESE jissuġġerixxi li s-sehem tas-suq ta’ banek ta’ daqs medju, żgħir u lokali mingħajr ebda attività transkonfinali jista’ jiġi evalwat b’referenza għas-sehem tas-suq nazzjonali globali u mhux fuq bażi reġjonali fi ħdan l-Istati Membri.
3.11.
Il-KESE jemmen li l-pakkett kollu tas-CMDI għandu jiġi kkoordinat b’mod adegwat mar-reviżjoni mistennija tal-Komunikazzjoni tal-2013 dwar l-għajnuna mill-Istat (6) fis-settur bankarju, li kellha rwol ewlieni biex ingħata lok għan-nuqqas ta’ prevedibbiltà attwali rigward liema riżoluzzjoni għandha tiġi attivata jew le.
L-adozzjoni tal-proposti regolatorji tas-CMDI mingħajr għarfien tar-regoli dwar l-għajnuna mill-Istat tista’ tfisser li jiġu implimentati proposti li huma potenzjalment inkonsistenti mal-leġiżlazzjoni dwar l-għajnuna mill-Istat.
3.12.
Bħala kumment ġenerali, il-KESE jtenni l-importanza li jiġi rispettat il-prinċipju tal-proporzjonalità sabiex jinkiseb regolament adatt biex jissodisfa l-objettivi tiegħu mingħajr ma jagħmel ħsara eċċessiva lill-interessi tal-banek żgħar, ta’ daqs medju u lokali.
Il-prinċipju tal-proporzjonalità għandu jiġi kkunsidrat ukoll fit-twettiq tal-valutazzjoni tal-interess pubbliku, speċjalment fir-rigward tal-banek lokali, li ma jippreżentawx riskju għall-istabbiltà finanzjarja.
(6)
Il-Komunikazzjoni tal-Kummissjoni dwar l-applikazzjoni, mill-1 ta’ Awwissu 2013, tar-regoli dwar l-għajnuna mill-istat għal miżuri ta' appoġġ favur il-banek fil-kuntest tal-kriżi finanzjarja (“il-komunikazzjoni dwar il-banek”) (ĠU C 216, 30.7.2013, p. 1).